CELEX: 32007D0431
Language: sl
Date: 2007-06-04 00:00:00
Title: 2007/431/ES: Odločba Sveta z dne 7. junija 2007 o pooblastitvi držav članic, da v interesu Evropske skupnosti ratificirajo Konvencijo Mednarodne organizacije dela o delovnih standardih v pomorstvu iz leta 2006

22.6.2007   
            
            
               SL
            
            
               Uradni list Evropske unije
            
            
               L 161/63
            
         
      ODLOČBA SVETA
   
   z dne 7. junija 2007
   o pooblastitvi držav članic, da v interesu Evropske skupnosti ratificirajo Konvencijo Mednarodne organizacije dela o delovnih standardih v pomorstvu iz leta 2006
   (2007/431/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 42 v povezavi s prvim stavkom prvega pododstavka člena 300(2) in prvim pododstavkom člena 300(3) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:
   
               (1)
            
            
               Konvencija Mednarodne organizacije dela o delovnih standardih v pomorstvu (v nadaljevanju „Konvencija“ oziroma „ILO“) iz leta 2006 je bila sprejeta 7. februarja 2006 na seji o pomorstvu v okviru Mednarodne konference dela ILO, sklicane v Ženevi.
            
         
               (2)
            
            
               Ta konvencija zagotavlja pomemben prispevek za sektor ladijskega prevoza na mednarodni ravni s spodbujanjem dostojnih življenjskih in delovnih razmer za pomorščake in bolj poštenih konkurenčnih pogojev za upravljavce in lastnike ladij, zato je zaželeno, da bi se njene določbe začele uporabljati čim prej.
            
         
               (3)
            
            
               Konvencija določa temelje za mednarodni kodeks dela v pomorstvu z določitvijo minimalnih delovnih standardov.
            
         
               (4)
            
            
               Skupnost želi doseči vzpostavitev enakih pogojev delovanja v pomorski industriji.
            
         
               (5)
            
            
               Osmi odstavek člena 19 ustave ILO določa, da „dejstvo, da Konferenca sprejme katero koli konvencijo ali priporočilo ali da katera koli država ratificira katero koli konvencijo, v nobenem primeru ne vpliva na kateri koli zakon, razsodbo, običaj ali sporazum, ki zadevnim delavcem zagotavlja bolj ugodne pogoje, kakor so tisti, določeni s konvencijo ali priporočilom“.
            
         
               (6)
            
            
               Nekatere določbe Konvencije spadajo v izključno pristojnost Skupnosti na področju usklajevanja sistemov socialne varnosti.
            
         
               (7)
            
            
               Skupnost ne more ratificirati Konvencije, saj so lahko njene pogodbenice samo države.
            
         
               (8)
            
            
               Svet bi moral zato države članice, ki jih zavezujejo pravila Skupnosti o usklajevanju sistemov socialne varnosti na podlagi člena 42 Pogodbe, pooblastiti za ratifikacijo Konvencije v interesu Skupnosti pod pogoji, določenimi v tej odločbi –
            
         SPREJEL NASLEDNJO ODLOČBO:
   Člen 1
   Države članice so pooblaščene, da glede delov, ki spadajo v pristojnost Skupnosti, ratificirajo Konvencijo Mednarodne organizacije dela o delovnih standardih v pomorstvu iz leta 2006, sprejeto 7. februarja 2006.
   Člen 2
   Države članice naj si prizadevajo sprejeti potrebne ukrepe za čimprejšnje deponiranje listin o ratifikaciji Konvencije pri generalnem direktorju Mednarodnega urada za delo, po možnosti pred 31. decembrom 2010. Svet bo pregledal napredek v zvezi z ratifikacijo pred januarjem 2010.
   Člen 3
   Ta odločba je naslovljena na države članice v skladu s Pogodbo o ustanovitvi Evropske skupnosti.
   
      V Luxembourgu, 7. junija 2007
      
         
            Za Svet
         
         
            Predsednik
         
         M. GLOS
         
      
   
   
      (1)  Mnenje z dne 14. marca 2007 (še ni objavljeno v Uradnem listu).